Vruntlyke grote thovoren. Ersamen, leven vrundes. Wellet weten, dat yk dessen jegenwardigen brefwiser, Gunnar, myme deiner, befolen hebbe, ein werf juu tho berichten also umme einen, de is Purin genant, de is my untweke[n] ut den ryken und ute deme rechte van Sweden. He is myt juu beseten in juwer stat, und he is my und mynen kynderen vele schyldich. Hirumme so bidde ik juu, leven vrundes, dat gy my den vorgescreven Purin tho rechte stellen und dat syne under eyn recht besetten so langghe, dat ik edder myn vulmechtighe bot dar tho juu komen kan, dat myt rechte tho vorfolgende. Hirby doet alzo yk juu vele gudes thobelowe; dat wil ik gerne kegen juu vorschylden in eime desgelyken edder beteren, wor ik mach. Hirvan begere ik ein antwart van juwer ersamheit mit dessen brefwiser, myme dener. Gode almechtighe siit befolen tho ewygen tyden. Gescreven tho Wyborch an unser lewen vrouwen awende in der vasten. By my Kersten Nickelson, ritter. Adress: Den erwerdigen, vorsichtigen luden, borgermeisteren unde radmannen to Revel, minen guden vrunden, kome desse bref etc.